b"\n_START_ARTICLE_\nRetrovirusi\n_START_SECTION_\nRazmno\xc5\xbeevanje retrovirusov\n_START_PARAGRAPH_\nRetrovirusi imajo enovija\xc4\x8dno, pozitivno polarno molekulo RNK, ki ne deluje kot mRNK, ampak jo virusna od RNK odvisna polimeraza DNK (reverzna transkriptaza) prepi\xc5\xa1e v dvojnovija\xc4\x8dno molekulo DNK, ki se kot provirus vgradi v celi\xc4\x8dno DNK. Provirus celi\xc4\x8dna polimeraza RNK II prepi\xc5\xa1e v molekulo RNK, ki ima dvojno vlogo \xe2\x80\x93 hkrati je virusna genomska RNK in policitronska mRNK. Poliproteine, ki nastanejo, virusne proteaze cepijo v posamezne virusne proteine. Genomske RNK se zdru\xc5\xbeujejo v pare in predstavljajo diploidni genom novih virusov.\n_START_SECTION_\nSestava retrovirusnega genoma\n_START_PARAGRAPH_\nGlede na njihov genom lahko retroviruse razdelimo na enostavne in kompleksne (Coffin in sod., 1997). Tako enostavni kot kompleksni retrovirusi imajo gag (specifi\xc4\x8dni antigeni \xe2\x80\x93 kapsidni proteini), pro (proteaza), pol (polimeraza) in env (ovojnica \xe2\x80\x93 glikoproteini) gene. Virusna DNK vsebuje dolga ponavljajo\xc4\x8da se zaporedja na obeh koncih, t. i. LTR zaporedja (Long terminal repetas). LTR lahko razdelimo na U3, R in U5 regije. Virusni promotorji in prepisovalni oja\xc4\x8devalci se nahajajo v U3 regiji. R regija je nujna za reverzno prepisovanje in podvojevanje retrovirusov. U5 regija vsebuje zaporedja, katera pospe\xc5\xa1ujejo reverzna prepisovanja. Navzdol (downstream) za 5' LTR je za\xc4\x8detno vezavno mesto (PBS), katerega sekvenca je komplementarna delu celi\xc4\x8dne tRNA. Razli\xc4\x8dni virusi uporabljajo razli\xc4\x8dne tRNA za za\xc4\x8detek delovanja reverzne transkriptaze._NEWLINE_Signal za sestavljanje (\xcf\x88) oziroma kapsidizacijo (E) so zaporedja, ki interagirajo z virusnimi proteini, da se dose\xc5\xbee specifi\xc4\x8dno sestavljanje virusne RNK. Pri MLV (murine leukemia virus) \xcf\x88 najdemo v 5' neprevedljivi regiji, med PBS (tRNA vezavno mesto) in gag odprtim bralnim okvirjem, kjer je med drugim tudi idealno mesto za vstavljanje tuje RNK v virusne delce._NEWLINE_Blizu 5' konca virusnega genoma se nahaja gag gen, ki nosi zapis za Gag poliproteine, ki sodelujejo pri izgradnji kapside. Zapis za reverzno transkriptazo in integrazo (omogo\xc4\x8di vklju\xc4\x8ditev nastale virusne DNK v celi\xc4\x8dno DNK) se nahaja v pol regiji. Pri vseh retrovirusih najdemo env gen, ki nosi zapis za proteine ovojnice. Le ti se cepijo v transmembransko in povr\xc5\xa1insko domeno (SU). Sekvence, katere imajo zapis za virusno proteazo (Pro) vedno najdemo med gag in pol. Ve\xc4\x8dinoma se prepisujejo kot del Gag poliproteina ali pa kot Gag-Pol poliproteina."